স্টাফ রিপোর্টার : ঢাকা বিশ্ববিদ্যালয়ের আইন বিভাগের শিক্ষক অধ্যাপক আসিফ নজরুল বলেছেন, বিবাদমান দুই পক্ষের মধ্যে সমঝোতার হওয়ার ক্ষেত্রে শক্তির ভারসাম্য বা ব্যালেন্স অব পাওয়ার অত্যন্ত গুরুত্বপূর্ণ একটি দিক। এই নীতি অনুসরণ করে অতীতে অনেক জাতীয় এবং আঞ্চলিক বা আন্তর্জাতিক বিবাদের মিটমাট হয়েছে। কারন, সংলাপ ফলপ্রসূ হতে হলে উভয়পক্ষকে উইন উইন সিচুয়েশনে থাকতে হবে। এ ক্ষেত্রে উভয়ের ক্ষমতাও থাকতে হবে সমানে সমান। কিন্তু আমাদের দেশের রাজনীতিতে গত এক দশক থেকে আওয়ামী লীগ এবং বিএনপির মধ্যে শক্তির ভারসাম্যহীনতা রয়েছে। এমন অবস্থায় উভয় পক্ষ সংলাপ অব্যাহত রাখার ঘোষণা দিলেও তা ফলপ্রসূ হবে বলে মনে হচ্ছে না। তবে সরকারপ্রধান যদি একান্ত আন্তরিকতা দেখিয়ে সংলাপ অর্থবহ করেন, তবে তা ভিন্ন বিষয়।